*Tämä artikkeli kertoo vuoden 2015 elokuvasta. Vuoden 2017 samannimisestä elokuvasta kertoo artikkeli The Circle.*

**Circle** on vuonna 2015 julkaistu yhdysvaltalainen tieteis-psykologinen kauhu-trilleri, jonka on käsikirjoittanut sekä ohjannut Aaron Hann ja Mario Miscione. Päänäyttelijät ovat Carter Jenkins, Lawrence Kao, Allegra Masters, Michael Nardelli, Julie Benz, Mercy Malick, Lisa Pelikan ja Cesar Garcia. Elokuva sai vaikutteita vuoden 1957 draamaelokuvasta *Valamiesten ratkaisu* (*12 Angry Men*), ja se kuvattiin vuonna 2014. Elokuvan ensi-ilta oli Seattlen kansainvälisellä elokuvafestivaalilla 28. toukokuuta 2015, ja tilausvideona se julkaistiin 16. lokakuuta. Elokuvassa 50 ihmistä herää pimennetyssä huoneessa, jossa he huomaavat yhden heistä joutuvan tapetuksi kahden minuutin välein tai yrittäessään poistua paikaltaan. Kun he huomaavat voivansa hallita päätöstä seuraavasta kuolevasta henkilöstä, henkilökohtaiset arvot alkavat jakaa ryhmää erillisiin ryhmittymiin.

Juoni
-----

**Varoitus:  Seuraava kirjoitus paljastaa yksityiskohtia juonesta.**
50 ihmistä herää pimennetyssä huoneessa kahteen mustan kupolin ympärillä olevaan samankeskiseen ympyrään järjestettynä. Yrittäessään poistua määrätyiltä paikoiltaan tai koskiessaan toisiaan hälytys soi. Mikäli joku poistuu paikoiltaan varoituksesta huolimatta, kupolista tuleva säde tappaa tämän ja ruumis poistetaan pikaisesti. Muiden hätääntyessä yksi mies yrittää rauhoitella heitä, mutta laite tappaa hänet kesken puheen, minkä jälkeen toinen henkilö joutuu tapetuksi aina kahden minuutin välein. Useamman ihmisen kuoltua ryhmä havaitsee, että huoneen teknologia antaa heidän äänestää toisen kuolemasta käsimerkein. Jokainen voi nähdä lattialla olevista nuolista oman äänensä, muttei muiden ääniä. Ryhmä yrittää boikotoida äänestystä, mutta kahden minuutin kuluttua joku tulee valittua tapetuksi satunnaisesti.

Erään henkilön ehdotuksesta ryhmä hankkii itselleen miettimisaikaa päättämällä poistaa vanhukset joukosta seuraavilla valintakerroilla. Vangitut keskustelevat siitä missä he ovat, miten he päätyivät paikalle, kuka sieppasi heidät ja miksi. Nuori mies nimeltä Eric muistaa yrittäneensä paeta Los Angelesiin, mihin muut yhtyvät. Eric sanoo tulleensa vedetyksi ilmaan, minkä jälkeen hän myöhemmin heräsi punaisessa huoneessa muiden ihmisten seassa. Ericin vieressä oleva vanha mies komppaa Ericiä sekä sanoo nähneensä ja kuulleensa avaruusolentoja. Epäluuloinen ryhmä päättää olla kuuntelematta häntä ja eliminoi hänet.

Yksi ryhmän jäsenistä ottaa ärhäkkäästi kohteekseen 52-vuotiaan syöpäselviytyjän, jota toiset eivät pidä vanhuksena. Ärhäkäs mies eliminoidaan. Useat ihmiset sanovat tunnistavansa muita: yksi mies sanoo vierellään seisovan naisen olevan hänen vaimonsa, toinen mies tunnistaa lääkärin jonka kanssa hänellä oli suhde, ja tatuoitu mies eliminoidaan tämän tunnustettua poliisin tätä kohtaan kertomat syytökset perheväkivallasta. Monen ihmisen jouduttua pikaisesti eliminoiduksi musta mies väittää tapahtumasta tulleen rasistinen. Moni alkaa väitellä asiasta, mutta kun poliisi aloittaa rasistisen saarnan, hänet valitaan seuraavaksi eliminoitavaksi.

Vangitut tekevät kokeita äänestyksellä. He saavat selville olevansa estettyjä äänestämään itseään, ja yrittävät antaa jokaiselle paikalla olevalle yhden äänen. Yksi mies antaa raskaana olevalle naiselle toisen äänen, joten Eric äänestää kyseistä miestä. Syntyy tasapeli, joka päättyy uusintakierroksella miehen kuolemaan. Kun moni on poistunut muodostelmasta ja tappanut itsensä hankkiakseen muille aikaa, ateisti suututtaa vapaaehtoisten uskoa ylistäneet uskovaiset. Ateisti selviää täpärästi, mutta kun hän pilkkaa vierellään seisovaa tyttöä tämän pomon tälle maksamasta rintojen suurennuksesta, hänet tapetaan. Homofoobinen asianajaja ottaa kohteekseen lesbon, minkä seurauksena hänet tapetaan. Ryhmä oivaltaa, että toisen kahdesta viimeisestä jäljellä olevasta on jätettävä äänestämättä (ja tultava tapetuksi) voittajan saamiseksi.

Ryhmä hajaantuu. Yksi ryhmittymä (Ericin, merijalkaväen sotilaan ja syöpäselviytyjän johtama) uskoo, että jokaisen tulisi uhrata itsensä raskaana olevan naisen ja pikkutytön pelastamiseksi, kun taas toinen ryhmittymä (parrakkaan miehen ja rikkaan miehen johtama) haluaa eliminoida heidät välittömästi uhkana omalle selviytymiselleen – he kun uskovat kaikkien olevan tasa-arvoisia, eikä erityisoikeuksia pitäisi täten jakaa. Aviomies ja vaimo liittyvät aluksi parrakkaan miehen ryhmittymään, mutta aviomies on pakotettu vaihtamaan Ericin ryhmittymään, kun nämä uhkaavat eliminoida vaimon. Kuulustelussa pari myöntää sepittäneensä parisuhteensa päästäkseen muiden suosioon, minkä seurauksena "aviomies" eliminoidaan.

Ericin ryhmä kärsii raskaita tappioita, mutta eliminoi toisen ryhmän kokonaan, minkä seurauksena jäljelle jäävät lopulta vain Eric, raskaana oleva nainen, tyttö ja hiljainen mies, joka ei ole äänestänyt kertaakaan. Eric pohdiskelee, että avaruusolennot ovat käyttäneet tapahtunutta oppiakseen ihmiskunnan arvoista. Kun hiljainen mies on eliminoitu, Eric suostuttelee tytön samanaikaisesti uhraamaan itsensä. Tytön kuollessa Eric äänestääkin raskaana olevaa naista tytön ja naisen yllätykseksi. Eric jää tasatilanteeseen naisen syntymättömän lapsen kanssa ja äänestää lasta, mikä tekee hänestä ainoan selviytyjän. Eric herää Los Angelesissa ja liittyy ihmisjoukkoon, jossa olevat ihmiset ovat yhtä erilaisia iältään ja etnisyydeltään kuin hänen aiempi ryhmänsä. Joukossa on myös raskaana olevia naisia. Ryhmä katsoo, kun kaupungin yllä leijuva avaruusalus poistuu muihin maisemiin.

**Juonipaljastukset päättyvät tähän.**

Näyttelijät
-----------

|  |  |  |
| --- | --- | --- |
|  Carter Jenkins  | … |  college-mies
  |
|  Lawrence Kao  | … |  aasialainen heppu
  |
|  Allegra Masters  | … |  raskaana oleva nainen
  |
|  Michael Nardelli  | … |  Eric
  |
|  Julie Benz  | … |  vaimo
  |
|  Mercy Malick  | … |  lesbo
  |
|  Lisa Pelikan  | … |  syöpäselviytyjä
  |
|  Cesar Garcia  | … |  tatuoitu mies
  |

Tuotanto
--------

*Circle* sai vaikutteita elokuvasta *Valamiesten ratkaisu*. Tuottaja-näyttelijä Nardelli, joka piti jo valmiiksi ohjaajien tekemästä verkkosarjasta *The Vault*, ajautui mukaan elokuvan tekoon nähtyään heiltä elokuvan käsikirjoituksen. Esituotannossa meni noin kolme vuotta. Nardelli oli vaikuttunut siitä, miten käsikirjoitus mahdollisti niin poliittisten, sosiaalisten kuin psykologistenkin ongelmien käsittelyn. Vertailuna elokuvaan *Kuutio* Nardelli sanoi *Circlen* tarjoavan enemmän vastauksia ja antavan selvemmän lopun. Joihinkin rooleihin valittiin laveasti, toisiin tarkemmin − tarkoituksena oli aina saada kasaan laaja läpileikkaus ihmisistä. Käsikirjoittaja-ohjaajat eivät halunneet yhdenkään hahmon olevan suoranaisesti paha, vaikka useilla olikin suvaitsemattomia mielipiteitä. Hann ja Miscione halusivat huomioida ajankohtaisia ongelmia ja antaa elokuvalle kyynisesti sävyttyneen, antagonistisen tunnelman. Pääasialliset kuvaukset alkoivat helmikuussa 2014 ja kestivät kaksi viikkoa. Kaikki kohtaukset kuvakäsikirjoitettiin ennen kuvaamista, ja ohjaajat yrittivät ottaa kaiken mahdollisimman hyvin huomioon. Siitä huolimatta ongelmia ilmeni, koska kaikkien näyttelijöiden oli oltava paikalla joka kuvauskerralla. Nardellin mukaan näyttelijöiden kohtaamat psykologiset ääripäät tekivät kuvausten jälkeisestä rentoutumisesta haastavaa.

Elokuvan Netflix-julkaisun jälkeen käsikirjoittaja-ohjaajat avasivat varmennetun Kysymyksiä ja vastauksia -osion Redditissä. Monien käsiteltyjen aiheiden ohella käsikirjoittajat puhuivat taiteellisista ja logistisista syistä yhden kuvaushuoneen takana sekä hyödyistä, joita tuntemattomien näyttelijöiden käyttäminen toi.

Julkaisu
--------

*Circle* sai ensi-iltansa Seattlen kansainvälisellä elokuvafestivaalilla 28. toukokuuta 2015. FilmBuff julkaisi sen tilausvideona 16. lokakuuta.

Vastaanotto
-----------

Elokuva-arvosteluja kokoavalla *Rotten Tomatoes* -sivustolla 4/7 arvostelusta on positiivisia, keskimääräisen arvion ollessa 4,2/10.

*The Hollywood Reporter* -elokuvalehden John DeFore kutsui *Circleä* "*Twilight Zone*-maiseksi draamaksi [joka] toimii odotettua paremmin". *City Arts Onlinen* Tony Kay kirjoitti, että "elokuva rakentaa jännitystä taitavasti, ja asiainkulun hahmottamisessa on palapelimäistä hupia jokaisen odotettavissa olevan teloituksen lähestyessä". *Ain't It Cool News* kirjoitti, että vaikka *Circle* ei olekaan "täysin toteutunut konsepti", se on "ajatuksia herättävä" ja provokatiivinen. *Queen Anne & Magnolia Newsin* Valeria Koulikova kirjoitti, että "vaikka elokuvan yritykset puhua sosiaalisista ongelmista onkin toteutettu kauniisti, pienen epävarmuuden jättäminen loppuun olisi tehnyt päätöksestä vahvemman".

Lähteet
-------

1. 1 2 3  Lacson, Teaira: Beyond the Circle with Aaron Hann & Mario Miscione *audienceseverywhere.net*.  15.7.2015.  Arkistoitu 14.4.2019. Viitattu 25.3.2024. (englanniksi)[vanhentunut linkki]
2. 1 2 3  Michael Nardelli *Talent Monthly*.  15.9.2015.  Arkistoitu 14.3.2016. Viitattu 25.3.2024. (englanniksi)[vanhentunut linkki]
3. ↑  Cairns, Bryan: Star Michael Nardelli Votes on Who Lives and Who Dies in ‘Circle’ *Comic Book Resources*.  16.10.2015.  Arkistoitu 19.10.2015. Viitattu 25.3.2024. (englanniksi)[vanhentunut linkki]
4. ↑  Kay, Jeremy: Taggart, Votiv begin Circle shoot *Screen Daily*.  27.2.2014. Viitattu 25.3.2024. (englanniksi)
5. ↑  Hann, Aaron ; Miscione, Mario: Hey /r/movies, we are Aaron Hann, Mario Miscione, and Michael Nardelli and we just made a movie called Circle which is out on Netflix right now! We are ready for an AMA so enter the Circle and ask us anything! *Reddit*.  5.11.2015. Viitattu 25.3.2024. (englanniksi)
6. ↑  Circle *siff.net*.  Arkistoitu 5.5.2016. Viitattu 26.3.2024. (englanniksi)[vanhentunut linkki]
7. ↑  Hipes, Patrick: Indie Thriller ‘Circle’ Squares FilmBuff Deal; Drafthouse Acquires ‘Klown’ Sequel *deadline.com*.  28.9.2015. Viitattu 26.3.2024. (englanniksi)
8. ↑  Circle *Rotten Tomatoes*. Fandango Media. Viitattu 27.3.2024. (englanniksi)
9. ↑  ‘Circle’: Film Review *The Hollywood Reporter*.  30.6.2015. Viitattu 27.3.2024. (englanniksi)
10. ↑  Kay, Tony: SIFF Thriller 'Circle' Isn't Spinning its Wheels *City Arts*.  26.5.2015.  Arkistoitu 5.7.2015. Viitattu 27.3.2024. (englanniksi)[vanhentunut linkki]
11. ↑  SIFF 2015: Horrorella Reviews THE AUTOMATIC HATE and CIRCLE! *Ain't It Cool News*.  28.5.2015. Viitattu 27.3.2024. (englanniksi)
12. ↑  Koulikova, Valeria: SIFF Cinema Uptown hosts world premiere of ‘Circle’ *queenannenews.com*.  28.5.2015.  Arkistoitu 6.7.2015.  (englanniksi)[vanhentunut linkki]

Aiheesta muualla
----------------

* Circle IMDb:ssä
* Circle Rotten Tomatoes -sivustolla

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:Circle (2015 film)